Document ID: 32010R0832

KOMMISSIONENS FORORDNING (EU) Nr. 832/2010
af 17. september 2010
om ændring af forordning (EF) nr. 1828/2006 om gennemførelsesbestemmelser til Rådets forordning (EF) nr. 1083/2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og til Europa-Parlamentets og Rådets forordning (EF) nr. 1080/2006 om Den Europæiske Fond for Regionaludvikling
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og ophævelse af forordning (EF) nr. 1260/1999 (1), særlig artikel 44, artikel 66, stk. 3, og artikel 76, stk. 4,
under henvisning til Europa-Parlamentets og Rådets forordning (EF) nr. 1080/2006 af 5. juli 2006 om Den Europæiske Fond for Regionaludvikling og om ophævelse af forordning (EF) nr. 1783/1999 (2), særlig artikel 7, stk. 2, andet afsnit, og
ud fra følgende betragtninger:
(1)
Forordning (EF) nr. 1083/2006, som ændret ved Europa-Parlamentets og Rådets forordning (EU) nr. 539/2010 (3), forenkler og præciserer visse krav i forbindelse med store projekter, finansieringstekniske instrumenter og rapportering om den finansielle gennemførelse af operationelle programmer, og derfor er det nødvendigt at tilpasse bestemmelserne i Kommissionens forordning (EF) nr. 1828/2006 (4) til forordning (EF) nr. 1083/2006, som ændret.
(2)
Forordning (EF) nr. 1080/2006, som ændret ved forordning (EU) nr. 437/2010 (5), indeholder bestemmelser om støtteberettigelse for boligtiltag for marginaliserede befolkningsgrupper, og derfor er det nødvendigt at tilpasse bestemmelserne i Kommissionens forordning (EF) nr. 1080/2006 til forordning (EF) nr. 1828/2006, som ændret.
(3)
Det er nødvendigt at præcisere, at gennemførelsen af finansieringsteknik også dækker fonde og andre incitamentordninger med henblik på energieffektivitet og brug af vedvarende energi i bygninger, herunder i eksisterende boliger.
(4)
Det er nødvendigt at definere betingelserne for støtteberettigelse i forbindelse med boligtiltag for marginaliserede befolkningsgrupper som led i en integreret strategi, navnlig for så vidt angår foranstaltninger til at modvirke segregation.
(5)
Hvis medlemsstaternes dataformidling og Kommissionens databehandling skal lettes, er det nødvendigt at forenkle kravene til de finansielle oplysninger, som skal gives i årsrapporten og den endelige rapport om et operationelt programs gennemførelse.
(6)
Den tærskel, som projekter skal overskride for at blive betragtet som store projekter, er hævet til 50 mio. EUR. For at sikre passende tilsyn med miljøprojekter, som indebærer investeringsudgifter på mellem 25 og 50 mio. EUR i alt, er det nødvendigt at indføre et krav om at medtage oplysninger om de pågældende projekter i årsrapporten og den endelige rapport om et operationelt programs gennemførelse.
(7)
Ifølge forordning (EF) nr. 1083/2006 kan et stort projekt nu dække mere end ét operationelt program. Derfor er det nødvendigt at opdatere den type strukturerede data, som skal gives om store projekter, og at opdatere skemaerne til anmodning om bistand til store projekter.
(8)
Derfor bør forordning (EF) nr. 1828/2006 ændres i overensstemmelse hermed.
(9)
Af sammenhængshensyn er det hensigtsmæssigt, at ændringerne af forordning (EF) nr. 1828/2006 anvendes fra samme dato som forordning (EU) nr. 539/2010 og forordning (EU) nr. 437/2010.
(10)
Det er nødvendigt, at alle de fordele for støttemodtagerne, som foelger af forordning (EU) nr. 539/2010 og forordning (EU) nr. 437/2010 anvendes så hurtigt som muligt. Derfor bør denne forordning træde i kraft hurtigst muligt.
(11)
Foranstaltningerne i nærværende forordning er i overensstemmelse med udtalelsen fra koordinationsudvalget for fondene -
VEDTAGET DENNE FORORDNING:
Artikel 1
I forordning (EF) nr. 1828/2006 foretages følgende ændringer:
1)
I artikel 43 foretages følgende ændringer:
a)
Stk. 1 affattes således:
»1. Artikel 43-46 finder anvendelse på finansieringstekniske instrumenter i form af foranstaltninger, som udgør tilbagebetalingspligtige investeringer eller sikkerhedsstillelse for tilbagebetalingspligtige investeringer eller begge dele i følgende:
a)
virksomheder, primært små og mellemstore virksomheder (SMV), herunder mikrovirksomheder, som defineret i Kommissionens henstilling 2003/361/EF (6) fra den 1. januar 2005;
b)
andre offentlig-private partnerskaber end byudviklingsprojekter, som indgår i integrerede planer for bæredygtig byudvikling, hvor det drejer sig om byudviklingsfonde;
c)
fonde eller andre incitamentordninger med henblik på energieffektivitet og brug af vedvarende energi i bygninger, herunder i eksisterende boliger.
b)
Stk. 6 affattes således:
»6. Virksomheder, offentlig-private partnerskaber og andre projekter, som indgår i en integreret plan for bæredygtig byudvikling, samt foranstaltninger med henblik på energieffektivitet og brug af vedrørende energi i bygninger, herunder i eksisterende boliger, der modtager støtte fra finansieringstekniske instrumenter, kan også modtage et tilskud eller anden bistand fra et operationelt program.«
2)
I artikel 44, stk. 1, foretages følgende ændringer:
a)
Litra a) affattes således:
»a)
for så vidt angår finansieringstekniske instrumenter, som støtter virksomheder, hovedsaglig SMV, herunder mikrovirksomheder: konklusionerne af en evaluering af forskellen mellem udbud af og efterspørgsel efter sådanne instrumenter«
b)
Følgende litra c) tilføjes:
»c)
for så vidt angår fonde og andre incitamentordninger med henblik på energieffektivitet og brug af vedvarende energi i bygninger, herunder eksisterende boliger: den relevante EU-lovgivning og nationale lovgivning og de relevante nationale strategier.«
3)
I artikel 45 foretages følgende ændringer:
a)
Titlen affattes således:
»Supplerende bestemmelser gældende for finansieringstekniske instrumenter for virksomheder«
b)
Stk. 1 affattes således:
»Finansieringstekniske instrumenter for virksomheder, jf. artikel 43, stk. 1, litra a), foretager kun investeringer i virksomhedernes etablerings-, begyndelses- (inklusive startkapital) eller ekspansionsfase og kun i aktiviteter, som de ansvarlige for forvaltningen af de finansieringstekniske instrumenter anser for potentielt økonomisk lønsomme«.
4)
Artikel 47, stk. 2, affattes således:
»2. I betragtning af artikel 7, stk. 2, i forordning (EF) nr. 1080/2006 er udgifter til boligtiltag for marginaliserede befolkningsgrupper kun støtteberettigede på følgende betingelser:
a)
en sådan boliginvestering er led i en integreret strategi og støtte til boligtiltag for marginaliserede befolkningsgrupper og foretages sammen med andre former for interventioner, herunder interventioner inden for uddannelse, sundhed, social integration og beskæftigelse
b)
sådanne boligers fysiske placering sikrer rumlig integration af disse befolkningsgrupper i det almindelige samfund og bidrager ikke til segregation, isolation og eksklusion.«
5)
Bilag XVIII ændres som anført i bilag I til nærværende forordning.
6)
Bilag XX, XXI og XXII erstattes af teksten i bilag II til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 25. juni 2010.
Dog anvendes artikel 1, nr. 4), fra den 18. juni 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. september 2010.

Labels: 4
19
10
12
15